Era să se ducă în B, așa cum ar fi meritat după jocul pe care l-a avut în ediția de campionat peste care tocmai s-a tras cortina, dar pe ultima sută de metri a reușit să rămână pe prima scenă. Dacă se ducea în B sigur patronul ar fi pierdut alegerile, dar așa Iftime are asigurată șefia Consiliului Județean Botoșani. Dacă PNL va câștiga și primăria Botoșani tot pe baza fotbalului rămâne de văzut. Câți bani au ajuns în conturile Miovenilor spunem data viitoare. După un parcurs destul de slab, mai ales pentru patron care se laudă că el este de succes, iar activitățile lui sunt permanent în topuri, echipa lui Iftime a reușit să rămână pe prima scenă fotbalistică a țării.
FC Botoșani a învins-o, în deplasare, pe CS Mioveni, scor 1-0, în returul barajului de menținere/promovare și a rămas în SuperLigă. Unicul gol al acestei partide a fost marcat de Sebastian Mailat (minutul 75). În meciul tur, disputat la Botoșani, moldovenii s-au impus cu același scor în fața argeșenilor, 1-0. Astfel, la general, FC Botoșani s-a impus în fața lui CS Mioveni cu 2-0 asigurându-și rămânerea pe prima scenă fotbalistică a țării. În prima repriză a duelului de la Mioveni, oaspeții au început mai bine și au reușit să-și creeze prima ocazie în minutul 20 prin Eduard Florescu, care a șutat puternic de la peste 30 de metri, dar mingea sa a fost respinsă de goalkeeperul gazdelor Flavius Croitoru. Botoșănenii au continuat să preseze și și-au creat a doua ocazie din acest meci prin Aldair, care a șutat la colțul scurt, dar același Croitoru a respins mingea în corner. În repriza a doua, tot Botoșani a fost echipa mai bună și a reușit să-și creeze prima mare ocazie a partidei. Concret, în minutul 52, după o centrare trimisă în careu de Mailat, Victor Dican a reluat balonul cu capul în bara porții lui Croitoru. În cele din urmă, oaspeții au dat lovitura în minutul 75, când Mailat, scăpat singur cu portarul, a reușit să-l învingă pe Croitoru cu un șut pe jos. Acesta a fost și golul care a decis scorul final al partidei, de 1-0 pentru FC Botoșani și care a consfințit rămânerea moldovenilor în SuperLiga.